Tatoeba sentences — language code: lat
Congregatis autem cunctis liberis eius, ut lenirent dolorem patris, noluit consolationem accipere et ait: “Descendam ad filium meum lugens in infernum”. Et flevit super eo pater eius.
Madianitæ autem vendiderunt Ioseph in Aegypto Putiphari eunucho pharaonis, magistro satellitum.
Eo tempore descendens Iudas a fratribus suis divertit ad virum Odollamitem nomine Hiram.
Viditque ibi filiam hominis Chananæi vocabulo Sue et, accepta uxore, ingressus est ad eam. Quæ concepit et peperit filium vocavitque nomen eius Her.
Rursumque concepto fetu, natum filium nominavit Onan.
Tertium quoque peperit, quem appellavit Sela. Ipsa autem erat in Chasib, quando peperit illum.
Dedit autem Iudas uxorem primogenito suo Her nomine Thamar.
Fuit quoque Her primogenitus Iudæ nequam in conspectu Domini, et ab eo occisus est.
Dixit ergo Iudas ad Onan: Ingredere ad uxorem fratris tui et sociare illi, ut suscites semen fratri tuo.
Ille, sciens non sibi nasci hunc filium, introiens ad uxorem fratris sui semen fundebat in terram, ne proles fratris nomine nasceretur.
Et idcirco occidit et eum Dominus, quod rem detestabilem fecerat.
Quam ob rem dixit Iudas Thamar nurui suæ: “Esto vidua in domo patris tui, donec crescat Sela filius meus”. Timebat, enim, ne et ipse moreretur sicut fratres eius. Quæ abiit et habitavit in domo patris sui.
Evolutis autem multis diebus, mortua est filia Sue uxor Iudæ. Qui, post luctum consolatione suscepta, ascendebat ad tonsores ovium suarum ipse et Hiras amicus suus Odollamites in Thamnam.
Nuntiatumque est Thamar quod socer illius ascenderet in Thamnam ad tondendas oves.
Tunc uxor non eram.
Quæ, depositis viduitatis vestibus, cooperuit se velo et, mutato habitu, sedit in porta Enaim in via, quæ ducit Thamnam; eo quod crevisset Sela, et non eum accepisset maritum.
Quam cum vidisset Iudas, suspicatus est esse meretricem; operuerat enim vultum suum.
Declinansque ad eam in via ait: “Veni, coeam tecum”; nesciebat enim quod nurus sua esset.
Qua respondente: “Quid mihi dabis, ut fruaris concubitu meo?”, dixit.
Dixit: Mittam tibi hædum de gregibus.
Rursum illa dicente: Si dederis mihi arrabonem, donec mittas illum.
Ait Iudas: “Quid vis tibi pro arrabone dari?” Respondit: “Sigillum tuum et funiculum et baculum, quem manu tenes”.
Et dedit ei. In coitu cum eo mulier concepit et surgens abiit; depositoque velo, induta est viduitatis vestibus.
Misit autem Iudas hædum per amicum suum Odollamitem, ut reciperet pignus, quod dederat mulieri. Qui cum non invenisset eam, interrogavit homines loci illius: Ubi est meretrix, quæ sedebat in Enaim in via?
Respondentibus cunctis: “Non fuit in loco isto meretrix”, reversus est ad Iudam et dixit ei: “Non inveni eam; sed et homines loci illius dixerunt mihi numquam ibi sedisse scortum”.
Ait Iudas: Habeat sibi; ne simus in ludibrium. Ego misi hædum, quem promiseram, et tu non invenisti eam.
Ecce autem post tres menses nuntiaverunt Iudæ dicentes: Fornicata est Thamar nurus tua et gravida est ex fornicatione.
Dixitque Iudas: Producite eam, ut comburatur.